b'\n_START_ARTICLE_\nIdrija\n_START_SECTION_\nZgodovina\n_START_PARAGRAPH_\n\xc4\x8ce govorimo o Idriji, ne moremo mimo rudnika \xc5\xbeivega srebra. Idrija danes najverjetneje sploh ne bi obstajala, \xc4\x8de konec 15. stoletja na tem obmo\xc4\x8dju ne bi odkrili zelo bogatega nahajali\xc5\xa1\xc4\x8da \xc5\xbeivosrebrne rude. Po legendi je leta 1490 \xc5\xa1kafar, izdelovalec lesenih posod, v potoku na obmo\xc4\x8dju sedanje Idrije odkril svetlikajo\xc4\x8do se snov, za katero se je kasneje ugotovilo, da je \xc5\xbeivo srebro. Na tem mestu so rudarji v spomin na odkritje \xc5\xbee leta 1500 postavili kapelico (in kasneje cerkev Svete Trojice). _NEWLINE_Kmalu so se za\xc4\x8deli priseljevati rudarji iz nem\xc5\xa1kih, italijanskih in \xc4\x8de\xc5\xa1kih de\xc5\xbeel, ki so iskali rudo. Ve\xc4\x8djega odkritja ni bilo do 22. junija 1508, ko so rudarji odkrili veliko \xc5\xbeivosrebno \xc5\xbeilo. Zaradi pomembnosti odkritja se na ta dan praznuje praznik Ob\xc4\x8dine Idrija, sv. Ahac, ki goduje na ta dan, pa je postal zavetnik idrijskih rudarjev. Med letoma 1522\xe2\x80\x931533 je bil zgrajen grad Gewerkenegg, ki je slu\xc5\xbeil kot rudni\xc5\xa1ki grad za domovanje uprave in skladi\xc5\xa1\xc4\x8denje \xc5\xbeivega srebra. _NEWLINE_Rudnik \xc5\xbeivega srebra se je celotno 16. stoletje postopoma razvijal, vendar zaradi sporov med dru\xc5\xbebami privatnih podjetnikov ni pri\xc5\xa1lo do ve\xc4\x8djega razvoja in vlaganj. Leta 1575 je idrijski rudnik pri\xc5\xa1el neposredno pod upravo habsbur\xc5\xa1kega dvora, kar je privedlo do raz\xc5\xa1iritve in modernizacije samega podjetja. V 17. stoletju je Idrija prerasla v trg, a \xc5\xa1ele razsvetljensko 18. stoletje ji je prineslo pravi vzpon. Rudnik se je \xc5\xa1iril in posodabljal, letno so pridobili med 600 in 700 ton \xc5\xbeivega srebra, zaposloval pa je 1350 delavcev. Z denarjem od idrijskega rudnika se je pokrilo 5\xc2\xa0% prora\xc4\x8dunskih izdatkov avstrijskega cesarstva. Tr\xc5\xbeno naselje je dobilo mestne pravice in se do konca stoletja razvilo v drugo najve\xc4\x8dje mesto de\xc5\xbeele Kranjske, takoj za Ljubljano. Idrija je pri\xc4\x8dela dobivati bolj urbano podobo, v tem \xc4\x8dasu je bilo zgrajeno novo \xc5\xbeitno skladi\xc5\xa1\xc4\x8de ter gledali\xc5\xa1\xc4\x8de, organizirane so bile tako strokovne kot ljudske \xc5\xa1ole ter nujno potrebna zdravstvena slu\xc5\xbeba. _NEWLINE_Ob koncu 18. stoletja je v Idriji prebivalo \xc5\xbee okoli 3600 ljudi. V 19. stoletju in vse do 1. svetovne vojne je bil rudnik med najuspe\xc5\xa1nej\xc5\xa1imi dr\xc5\xbeavnimi podjetji. V \xc4\x8dasu 1. svetovne vojne ter med italijansko okupacijo (1918 - 1943) pa je rudnik za\xc4\x8del stagnirati, \xc5\xa1e slab\xc5\xa1i \xc4\x8dasi so se mu pisali med nem\xc5\xa1ko okupacijo (1943 - 1945). Po vojni so pri rudniku stekla obnovitvena dela, v 50. letih pa so izvedli \xc5\xa1e zadnjo modernizacijo obratov in naprav. V 60. letih se je za\xc4\x8delo zadnje zlato obdobje rudnika, ko so bili tako poslovni kot proizvodni rezultati na zavidljivi ravni. Cene \xc5\xbeivega srebra na newyor\xc5\xa1ki borzi so bile visoke, leta 1965 je celo padel rekord. Sredi sedemdesetih let pa se pojavi kriza na trgu \xc5\xbeivega srebra. \xc5\xbdivo srebro, ki se je uporabljalo pri amalgamiranju, v medicini, vojni industriji, elektroindustriji, industriji joda, klora in barv ter seveda v znanosti, so po\xc4\x8dasi za\xc4\x8deli nadome\xc5\xa1\xc4\x8dati z okolju in \xc4\x8dloveku bolj prijaznimi materiali. Ko je rudnik leta 1977 za\xc4\x8dasno ustavil proizvodnjo, je bil to velik \xc5\xa1ok tako za ljudi, ki so z rudnikom \xc5\xbeiveli ter v njem delali, kot tudi za samo Ob\xc4\x8dino Idrija. Ker se cene \xc5\xbeivega srebra niso dvignile, so leta 1988 stekla vsa dela, ki so bila potrebna za stalno zaprtje rudnika. _NEWLINE_V Idriji se je v skoraj 500 letih delovanja rudnika izkopalo preko 700 kilometrov rovov. Tu so pridobili kar 13\xc2\xa0% dosedanje svetovne proizvodnje \xc5\xbeivega srebra oziroma 107.000 ton \xc5\xbeivega srebra. Idrija je tako drugi najve\xc4\x8dji rudnik \xc5\xbeivega srebra na svetu, takoj za \xc5\xa1panskim Almadenom, kjer so pridobili 45\xc2\xa0% svetovne proizvodnje \xc5\xbeivega srebra.\n_START_SECTION_\nLega\n_START_PARAGRAPH_\nIdrija le\xc5\xbei v kotlini v osr\xc4\x8dju Idrijskega hribovja. Skozi mesto te\xc4\x8de reka Idrijca, ki izvira na bli\xc5\xbenji Vojskarski planoti. Ob tektonski prelomnici se stikata predalpski in kra\xc5\xa1ki svet, na obmo\xc4\x8dju pa se je kot posledica pestre geolo\xc5\xa1ke aktivnosti razvilo idrijsko rudi\xc5\xa1\xc4\x8de. _NEWLINE_V okolici mesta je veliko lesnih in vodnih virov, kar je igralo pomembno vlogo pri delovanju rudnika.\n_START_SECTION_\nRudi\xc5\xa1\xc4\x8de\n_START_PARAGRAPH_\nIdrijsko rudi\xc5\xa1\xc4\x8de se razteza pod povr\xc5\xa1jem Idrije v smeri SZ-JV. V dol\xc5\xbeino meri 1500 m, v \xc5\xa1irino pa od 300 do 600 m. Uvr\xc5\xa1\xc4\x8da se med monomineralna rudi\xc5\xa1\xc4\x8da, kar pomeni, da \xc4\x8distost \xc5\xbeivega srebra dosega 99,9\xc2\xa0%. Rudi\xc5\xa1\xc4\x8de je nastalo pred 230 milijoni let, njegova posebnost pa je samorodno \xc5\xbeivo srebro, ki se najpogosteje nahaja v obliki kapljic v plasteh skrilavca.\n_START_SECTION_\nKultura\n_START_PARAGRAPH_\nRudnik je Idriji omogo\xc4\x8dil tudi razvoj izobra\xc5\xbeevalnih in kulturnih ustanov, ki so Idrij\xc4\x8danom zagotovile znanje in omiko. Rudarstvo pa je v mesto pripeljalo tudi \xc4\x8dipko, ki so jo razvijale idrijske klekljarice s svojim ob\xc4\x8dutkom za estetiko in dodaten zaslu\xc5\xbeek._NEWLINE_Za\xc4\x8detki \xc5\xa1olstva v Idriji so povezani s protestanti, ki so proti koncu 16. stoletja v Idriji ustanovili prvo \xc5\xa1olo. V Idriji so korenine slovenskega strokovnega \xc5\xa1olstva: rudnik je namre\xc4\x8d leta 1728 ustanovil tehni\xc5\xa1ko in zemljemersko \xc5\xa1olo. Leta 1901 pa je bila v Idriji ustanovljena prva realka s poukom v slovenskem jeziku, danes Gimnazija Jurija Vege. _NEWLINE_V Idriji je ohranjena najstarej\xc5\xa1a gledali\xc5\xa1ka stavba na Slovenskem, ki so jo zgradili okrog leta 1770._NEWLINE_Leta 1953 v Idriji deluje Mestni muzej Idrija, ki ima sede\xc5\xbe na idrijskem gradu. V muzeju je predstavljena 500-letna zgodovina meste Idrije in rudnika \xc5\xbeivega srebra, ve\xc4\x8dji poudarek pa je namenjen idrijski \xc4\x8dipki in 20. stoletju. Obenem si je mo\xc5\xbeno ogledati ja\xc5\xa1ek Fran\xc4\x8di\xc5\xa1ke z obnovljenimi rudni\xc5\xa1kimi stroji, kam\xc5\xa1t in rudarsko hi\xc5\xa1o. _NEWLINE_V 90. letih je bil urejen muzej na prostem - rudni\xc5\xa1ki muzej Antonijev rov, ki omogo\xc4\x8da turisti\xc4\x8dni ogled nekdanjega rudnika.  _NEWLINE_Vojni muzej Idrija predstavlja voja\xc5\xa1ko zgodovino od leta 1900 do leta 1991. Zajeta so obdobja 1. in 2. sv. vojne in osamosvojitvene vojne za Slovenijo. Predstavljeni so originalni eksponati: oprema vojakov, uniforme, oro\xc5\xbeje, kape, \xc4\x8delade, odlikovanja._NEWLINE_V Idriji so tri galerije, v katerih se postavlja razli\xc4\x8dne za\xc4\x8dasne razstave, in sicer: Galerija Nikolaja Pirnata na gradu Gewerkenegg, Galerija sv. Barbare v kripti cerkve sv. Barbare ter Galerija pri \xc4\x8crnem orlu na Mestnem trgu._NEWLINE_Idrija se pona\xc5\xa1a z eno najstarej\xc5\xa1ih godb na pihala v Sloveniji - Godbenim dru\xc5\xa1tvom rudarjev Idrija. Najstarej\xc5\xa1a, doslej znana omemba godbe v Idriji je iz Valvasorjeve Slave Vojvodine Kranjske, ki omenja nastop godbe-muzikantov 15. septembra 1686. Pokojni profesor in muzejski delavec Janko Tro\xc5\xa1t je pri\xc5\xa1el celo do letnice 1665.\n_START_SECTION_\nIdrijska \xc4\x8dipka\n_START_PARAGRAPH_\nIdrijska \xc4\x8dipka je pomemben del slovenske kulturne dedi\xc5\xa1\xc4\x8dine, ki se je skozi \xc4\x8das ohranjala in razvijala. _NEWLINE_Je spomenik iznajdljivosti, inovativnosti, vztrajnosti, natan\xc4\x8dnosti in potrpe\xc5\xbeljivosti. Lastnosti, ki so bile in so \xc5\xa1e skupne avtorjem vzorcev za klekljanje, klekljaricam, ponudnikom in uporabnikom \xc4\x8dipk. Idrij\xc4\x8dani ve\xc5\xa1\xc4\x8dino klekljanja idrijske \xc4\x8dipke, eno najzahtevnej\xc5\xa1ih ro\xc4\x8dnih spretnosti, ohranjajo \xc5\xbeivo in prisotno tudi z vsakoletnim tradicionalnim mednarodnim Festivalom idrijske \xc4\x8dipke. Na dr\xc5\xbeavnem tekmovanju v klekljanju za priznanje Ivanke Ferjan\xc4\x8di\xc4\x8d se pomerijo v klekljanju tako otroci kot tudi odrasli.\n_START_SECTION_\nVe\xc4\x8dji kulturni dogodki\n_START_PARAGRAPH_\nFestival idrijske \xc4\x8dipke je mednarodna etnolo\xc5\xa1ka, gospodarska, kulturna, izobra\xc5\xbeevalna in zabavna prireditev v Idriji, kot uvod v poletne dni. Mesto v tem \xc4\x8dasu obi\xc5\xa1\xc4\x8dejo vsi, ki jih idrijska \xc4\x8dipka vedno znova navdu\xc5\xa1uje. Festivalski dogodki se odvijajo na razli\xc4\x8dnih lokacijah v Idriji._NEWLINE_Tango festival je sedaj \xc5\xbee tradicionalen festival, ki ga v mesecu juliju organizira DGLG (Dru\xc5\xa1tvo glasbenikov in ljubiteljev glasbe). Festival obi\xc4\x8dajno gosti razli\xc4\x8dne glasbene izvajalce, \xc5\xa1e nepriznane, tiste, ki si glasbeno pot \xc5\xa1ele utirajo, pa tudi tiste, ki so znani  po Sloveniji in svetu.\n_START_SECTION_\nKulinarika\n_START_PARAGRAPH_\nIdrija z okolico ponuja zna\xc4\x8dilne jedi, sladice in pija\xc4\x8de. Idrijski \xc5\xbelikrofi, pripravljeni iz testa in polnjeni s krompirjevim nadevom, so s svojo zna\xc4\x8dilno obliko za\xc5\xa1\xc4\x8ditena prazni\xc4\x8dna jed idrijskih gospodinj, pogosto na jedilniku dr\xc5\xbeavni\xc5\xa1kih protokolarnih dogodkov. Najve\xc4\x8dkrat so postre\xc5\xbeeni z bakalco - jedjo iz ov\xc4\x8djega mesa in zelenjave. Druge zna\xc4\x8dilne idrijske jedi so zelj\xc5\xa1evka, ocvirkovca, smukavc in \xc5\xa1truklji. Ob vsaki hi\xc5\xa1i v mestu je neko\xc4\x8d rasel pelinov grm. Rudarji so pelin kuhali in \xc2\xbbpelinovko\xc2\xab\xc2\xa0me\xc5\xa1ali s \xc5\xa1piritom v geru\xc5\xa1, pelinovo gren\xc4\x8dico.\n_START_SECTION_\nGospodarstvo\n_START_PARAGRAPH_\n\xc5\xa0e pred drugo svetovno vojno je bila Idrija izrazito rudarsko mesto. Rudnik je bilo najpomembnej\xc5\xa1e podjetje v dolini in vse druge dejavnosti so bolj ali manj slu\xc5\xbeile rudniku ter rudarskim dru\xc5\xbeinam. \xc5\xbdenske se na\xc4\x8deloma niso zaposlovale, skrbele so za dom in dru\xc5\xbeino ter klekljale in na ta na\xc4\x8din prispevale v dru\xc5\xbeinsko blagajno. Ker Idrija le\xc5\xbei sredi gozdov in ker je bila skrb za gozdove vedno pomembna tudi za rudnik, je v mestu uspe\xc5\xa1no delovalo dr\xc5\xbeavno gozdarsko podjetje.  Drugih proizvodnih obratov v Idriji in okolici ni bilo. _NEWLINE_Prva leta po drugi svetovni vojni so bila namenjena obnovi. Po dokon\xc4\x8dani obnovi pa se je v Idriji, sicer dokaj pozno, pa vendar, le za\xc4\x8dela industrializacija. V 50. letih se je obrtno podjetje Mizarnica preoblikovalo v lesno industrijsko podjetje. Nastalo je nekaj novih gospodarskih organizacij, kot so npr. Simplex (kasnej\xc5\xa1i IMP), konfekcijski obrat podjetja Labod, Tovarna u\xc4\x8dil itd. Leta 1963 je bilo v Idriji ustanovljeno podjetje Kolektor. Ko je leta 1977 Rudnik \xc5\xbeivega srebra Idrija prenehal z delom, je bilo v Idriji \xc5\xbee kar nekaj obratov, ki so bili dovolj razviti, da so lahko sprejeli odve\xc4\x8dno delovno silo, ki se je nenadoma pojavila na idrijskem trgu dela. Danes med najve\xc4\x8dja podjetja v idrijski ob\xc4\x8dini spadata Kolektor in Hidria. Zaradi mo\xc4\x8dne industrije se lahko ob\xc4\x8dina Idrija pohvali z eno najni\xc5\xbejih stopenj brezposelnosti v Sloveniji, leta 2010 je bilo med aktivnimi prebivalci ob\xc4\x8dine 5,7\xc2\xa0% registriranih brezposelnih oseb.\n_START_SECTION_\nTurizem\n_START_PARAGRAPH_\nLeta 1953 je bil ustanovljen Mestnega muzeja Idrija, ki je dobil v upravljanje grad Gewerkenegg. O mo\xc5\xbenostih turisti\xc4\x8dnega razvoja se je resneje za\xc4\x8delo razmi\xc5\xa1ljati po zaprtju rudnika leta 1987. Po podatkih Statisti\xc4\x8dnega urada RS je bilo leta 2012 v ob\xc4\x8dini Idrija 11.859 preno\xc4\x8ditev. Glavna upravnika objektov sta Mestni muzej Idrija in Rudnik \xc5\xbeivega srebra v zapiranju.\n_START_SECTION_\nUNESCO\n_START_PARAGRAPH_\nOdbor za svetovno dedi\xc5\xa1\xc4\x8dino je 30. junija 2012 na zasedanju v Sankt Peterburgu vpisal na Seznam svetovne dedi\xc5\xa1\xc4\x8dine nominacijo Slovenije in \xc5\xa0panije \xc2\xbbDedi\xc5\xa1\xc4\x8dina \xc5\xbeivega srebra: Almad\xc3\xa9n in Idrija\xc2\xab. Gre za tehni\xc5\xa1ko dedi\xc5\xa1\xc4\x8dino, povezano z rudi\xc5\xa1\xc4\x8di v dveh rudarskih mestih Almad\xc3\xa9n (\xc5\xa0panija) in Idrija (Slovenija), kjer sta bila do nedavnega aktivna najve\xc4\x8dja rudnika \xc5\xbeivega srebra. V teh dveh rudnikih pridobljeno \xc5\xbeivo srebro se je v ju\xc5\xbenoameri\xc5\xa1kih rudnikih srebra in zlata v procesu amalgamacije uporabljalo za pridobivanje teh \xc5\xbelahtnih kovin, ki so se kot bogastvo vra\xc4\x8dale v Evropo in omogo\xc4\x8dale razvoj gospodarstva, znanosti, umetnosti._NEWLINE_Na Seznam vpisana dedi\xc5\xa1\xc4\x8dina v Idriji zajema dedi\xc5\xa1\xc4\x8dino rudnika in rudarjenja v naj\xc5\xa1ir\xc5\xa1em pomenu te besede: rudi\xc5\xa1\xc4\x8de, rove, ja\xc5\xa1ke, industrijske stavbe, profano in sakralno arhitekturo. Tako na podro\xc4\x8dju Idrije vklju\xc4\x8duje Antonijev rov, grad Gewerkenegg, ja\xc5\xa1ek Fran\xc4\x8di\xc5\xa1ke z obnovljenimi rudni\xc5\xa1kimi stroji in napravami, kam\xc5\xa1t, topilnico, klav\xc5\xbee, rudni\xc5\xa1ko \xc5\xbeitno skladi\xc5\xa1\xc4\x8de in rudni\xc5\xa1ko gledali\xc5\xa1\xc4\x8de, idrijsko rudarsko hi\xc5\xa1o, staro mestno jedro \xe2\x80\xa6\n_START_SECTION_\nGeopark Idrija\n_START_PARAGRAPH_\nLeta 2008 se je na pobudo Rudnika \xc5\xbeivega srebra Idrija in Ob\xc4\x8dine Idrija za\xc4\x8del oblikovati Geopark Idrija, ki je bil ustanovljen leta 2010. Geopark, ki zajema obmo\xc4\x8dje skoraj celotne ob\xc4\x8dine Idrija, je bil septembra 2013 uvr\xc5\xa1\xc4\x8den v evropsko in svetovno mre\xc5\xbeo geoparkov kot 55. \xc4\x8dlan.  Tako je bil priznan mednarodni pomen idrijske geolo\xc5\xa1ke dedi\xc5\xa1\xc4\x8dine. Geopark \xc5\xbeeli promovirati geolo\xc5\xa1ko dedi\xc5\xa1\xc4\x8dino skozi razne projekte, delavnice za otroke, s \xc4\x8dimer \xc5\xbeeli pribli\xc5\xbeati okolje prebivalcev in drugim obiskovalcem.\n_START_SECTION_\n\xc5\xa0port in rekreacija\n_START_PARAGRAPH_\nIdrija z okolico nudi \xc5\xa1tevilne mo\xc5\xbenosti za oddih in sprostitev, tako za \xc5\xa1portne kot tudi za rekreativne dejavnosti. V poletnih mesecih je predvsem priljubljena zgornja dolina reke Idrijce, ki ponuja kopanje in ohladitev. Pri naselju Idrijska Bela je urejeno tudi letno kopali\xc5\xa1\xc4\x8de Na Laj\xc5\xa1tu. Idrijsko je primerna za vse ljubitelje lova in ribolova ter gobarje in zeli\xc5\xa1\xc4\x8darje. drijsko ozemlje pre\xc4\x8dkajo Slovenska planinska transverzala, Slovenska geolo\xc5\xa1ka pot ter mednarodna Via Alpina._NEWLINE_Skozi Idrijo poteka kolesarska dirka Maraton Franja. \xc5\xbde nekaj let je v Idriji organizirana trasa dirke v rallyju, ki poteka po ulicah mesta in tehni\xc4\x8dno zahtevnih hitrostnih preizku\xc5\xa1njah v njeni okolici.\n_START_SECTION_\nPrometne povezave\n_START_PARAGRAPH_\nSkozi mesto poteka glavna cesta \xc5\xa1t. 102, ki povezuje Logatec  (in preostalo osrednjo Slovenijo s Poso\xc4\x8djem. Idrija je od prestolnice, Ljubljane, oddaljena 59 km._NEWLINE_Povezave z ostalimi ve\xc4\x8dji kraji: \xc5\xa0kofja Loka je od Idrije oddaljena 41 km, Tolmin 45 km in Nova Gorica 63 km._NEWLINE_Najbolj\xc5\xa1e avtobusne povezave so z Ljubljano, od tam v Idrijo med tednom pripelje 9 avtobusov dnevno, ob vikendih in praznikih pa 7.'